आपत्तिजनक हालत में देख कुल्हाड़ी से हमला कर प्रेमी जोड़े को जिंदा जलाया
बांदा। जिले में ऑनर किलिंग का मामला सामने आया है। यहां मटौंध थाना क्षेत्र के करछा गांव में आपत्तिजनक हालत में देख घरवालों ने पहले लड़की फिर उसके प्रेमी पर कुल्हाड़ी से वार कर मरणासन्न कर दिया। इसके बाद दोनों को कमरे में बंद कर मिट्टी का तेल डालकर जिंदा जला दिया गया। गंभीर रुप से झुलसे प्रेमी जोड़े को जिला अस्पताल में भर्ती करवाया गया। जहां पहले लड़के और उसकी प्रेमिका की मौत हो गई। पुलिस ने चार आरोपियों को गिरफ्तार कर तफ्तीश शुरू की है।
पुलिस ने बताया मामला
चित्रकूट धाम मंडल के आईजी के सत्यनारायण ने बताया कि, करछा गांव निवासी भोला का प्रियंका नाम की लड़की से प्रेम प्रसंग था। जिसका दोनों के परिजन विरोध करते थे। बुधवार की रात भोला अपनी प्रेमिका से मिलने उसके घर गया था। लेकिन प्रेमिका के भाई ने दोनों को आपत्तिजनक हालत में देख दिया। उसने कुल्हाड़ी से लड़की पर हमला किया। जिससे वह घायल हो गई। उसके बाद उसने भोला पर वार किया। यही नहीं, दोनों को घायलावस्था में जिंदा जला दिया गया। जानकारी होने पर लड़के परिजनों और ग्रामीणों ने दोनों को जिला अस्पताल में भर्ती करवाया। जहां दोनों ने दम तोड़ दिया।
पुलिस ने चार को किया गिरफ्तार
पुलिस ने इस प्रकरण में प्रेमिका के भाई, पिता, मां और एक अन्य को गिरफ्तार किया है। जबकि अन्य फरार आरोपियों की तलाश की जा रही है। इस बाबत 9 लोगों के खिलाफ केस दर्ज किया गया है। छापेमारी की जा रही है।